23.11.2020, Nuuk

**Atuakkanik saqqummersitsisarneq pillugu GreenLit-ip 7. november, 2020, isumasioqatigiissitsineranit imaqarniliaq oqaaseqataajutigisoq.**

1. **Isumasioqatigiissitsineq siunertaalu**

Atuakkanik saqqummersitsisartut namminersortut pisortallu ingerlataat, nutserisartut, kukkunersiuisartut, atuakkanik tuniniaasartut, kiisalu nunatta atuagaateqarfiata, alaatsinaattullu allat, peqataaffigisaannik atuakkanik saqqummersitsisarneq pillugu isumasioqatigiittoqarpoq, arfininngorneq 7. november, 2020.

Isumasioqatigiinnermi aaqqissuisuuvoq GreenLit, Nunatta Atuakkialerinermut Allaffia, Kalaallit Atuakkiortut ukioq manna pilersitaat.

Isumasioqatigiinnerup siunertaraa atuakkat kalaallisuut saqqummersinneqartarnerini tuniniarniarlugillu siammarterneqartarnerini misilittakkat unammilligassallu ataatsimoortumik oqaloqatigiissutigineqarnissaat, saqqummersitsisarfeqarnikkullu killiffitta paasiniaaffigineqarnissaa.

Isumasioqatigiissitsinermittaaq siunertaavoq kalaallisut atuakkianik atuarumatussutsip siuarsarneqarnissaani, aqqutissat suut tikkuarneqarsinnaaneri paasiniassallugit, GreenLit-ip ukiuni tullerni marlussunni suliniutissaminut ilanngussinnaasai.

Isumasioqatigiissitsinermut aallarniutinut ilaavoq aasaq manna GreenLit-ip HS Analyse ikiortigalugu kalaallisut atuakkianik atuarusussutsimik sukumiisumik misissuisitsinera. Tassuunakkut ersermat kalaallisut atuakkianik atuarusussuseq annikilliartuinnartoq. Atuarusussutsimik misissuisitsineq tamarmiusoq KA-p nittartagaani pissarsiarineqarsinnaavoq.

1. **Oqallinnermi immikkut pingaartillugit tikkuarusutat suliniutissatut kaammattuutaatigisut**

Peqataasut saqqummiussuereerneranni oqallinnermi immikkut makku sammineqarlutik oqaluuserineqarput:

1. **Saqqummersitsisarnerni pissutsit nalinginnaasut**

Ataatsimut isiginnilluni atuakkat ukiumut saqqummersinneqartartut ikigiinnagassaanngillat. Forlagit saqqummersitsisartut saniasigut atuakkiortut ataasiakkaat namminneerlutik saqqummersitsinissaminut periarfissaat atorluarneqaleraluttuinnarput. Tamanna iluaquteqarlunilu ajoquteqarpoq, pingaartumik inuit nammineq saqqummersitsisarnerat eqqarsaatigalugu. Inuit ataasiakkaat ilaasa saqqummersitsisarnerminni atuakkiap pitsaassutsimigut qaffasissuunissaa qulakkeersinnaasanngimmassuk, aamma atuakkap saqqummeruni nittarsaannissaanut, siammarternissaanut tuniniarnissaanullu misilittagaqartanngimmata, taamaattumik atuakkat ilarpassui toqqorsivinni uninngaannalertarlutik.

Atuakkanik saqqummersitserusuttorpassuarnik saqqummersitsisarfiit KA-lu saaffigineqartuartarput, taamaattumik atuakkiortussaaleqinarpasinngilaq, apeqqutaasorli tassa qanoq ilioraanni pitsaassuseq kivinneqarsinnaanersoq aamma atuakkat ataasiakkaat ukiumut saqqummersinneqartartut qanoq amerlatigisariaqarpat, naammaginartumik pisisussaqassagunik.

1. **Pitsaassuseq**

Atuakkiap atuartussamit soqutigineqassaguni imarisamigut naqiterneqarlunilu isikkumigut pitsaasuujuaannarnissaa kissaatiginartuuvoq. Atuakkap pitsaasuunissaanut qulakkeerinnittussat tassaapput; aaqqissuisoq, atuakkiortumik suleqateqartussat, atuakkallu saqqummersinneqannginnerani atuartussat sinnerlugit, atuakkiap pitsaasuunissaanik qulakkeerinnittussaq.

Pitsanngorsaanissami aaqqissuisut pikkorissut pisariaqarput, taamatuttaaq saqqummersitsisarfiit atuakkani saqqummersitassaminni nalileeqqinnerusarnissaat kissaatiginarluni, kiisalu ataatsimoortumik isummerfigineqartariaqassaaq atuakkat ukiumut saqqummertartut immaqa amerlanerpaaffilernissaat pisariaqartoq.

Pitsaassuseq qaffatsinneqassappat, atuakkiortup, aaqqissuisup aamma atuakkanik saqqummersitsisarfiup suleqatigiilluinnarnissaat pisariaqarpoq.

GreenLit-ip atuakkianik aaqqissuisartussanik pikkorissartitsinissaa kaammattuutigineqarpoq.

1. **Nutserineq**

Kalaallisut atuakkiat danskisuunngortinneri saqqummersinneqartarput, aammali nunani allamiut atuakkiaat kalaallisuunngortinneqartarlutik. Atuakkanik saqqummersitsisarfinni misilittagaavoq nutserisoqarniarnikkut ajornartorsiuteqartarneq, apeqqutaasarluni atuagaq sorliunersoq aamma atuartussanut sorlernut naleqqussagaanersoq.

Nunani Avannarlerni GreenLit suleqatigiiffik NordLit aqqutigalugu attaveqarfigisartagaani, atuakkianik nutserisartut pingaartinneqarlutillu pikkorissartinneqartuartarput, taaguutit oqariartaatsillu nunami atorneqartartut qanoq paasilluarneqarnissaannik siunertaqartumik.

Nunatsinni atorneqarneruvoq atuakkat kalaallisuut danskisuunngortinneqartarneri. Ajornartorsiulli uaniikkajuppoq kalaallit danskisut pikkorikkaluartulluunniit, danskit oqaasii inunnguuserinnginnamikkik, danskinut oqaasilinnut nutsikkat tusaallugit ajoraluartumik uparuagassartaqartarlutik. Pisariaqarsorinarportaaq danskisuunngortitat, danskisut inunnguuseralugu oqaasilinnit atuaqqinneqarlutik aaqqissuunneqaqqittarnissaat, nutserneqarneri pitsaanerpaaffianiitinniarlugit.

Nutserisartunik pikkorissaasarnissaq GreenLit-ip suliassaanut ilanngunneqassasoq kajumissaaruutigineqarpoq, taamaasiornikkuttaaq nutsertakkat pitsanngorsaavigineqaannaratik, oqaatsit atorneqartartut assigiissarneqarnerulissapput.

Ajornartorsiut alla maluginiarneqarpoq, tassalu nutserisartutoqqat utoqqaliartormata nutserisussaaleqisaleraluttuinnarneq pimmat taamaattumillu taartissaannik isumannaarniarnissaq anguniarneqassaaq, pikkorissaasarnerit aqqutigalugittaaq.

1. **Ataatsimoorussamik tuniniaaveqarnissaq**

Massakkut atuakkanik saqqummersitsisartut annerulaartut marluk, tassalu Milik Publishing aamma Maanuup Atuakkiorfia, minnerusullu ataasiinnarmik inuttallit arlalinngortut atuupput. Saqqummersitsisartut tamarmiullutik avammut tuniniaasarnikkut ajornartorsiortarput, pisiniarfissuit sinerissami nioqquteqartuusut soorlu KNI-Pilersuisoq, Pisiffik aamma Brugseni, niueqatiginiarneri aporfissarpassuaqartarmata, atuakkanik nioqquteqarnissamut soqutigisaqarpallaarsorinaratik, nakersartorujussuullutillu piserusuttarmata.

Maannakkut nunatsinni atuagaarniarfiit marlussuinnaapput, Nuummi Atuagkat, Ilulissanilu atuakkanut café Books & Coffee.

Atuakkanik tuniniaasarneq saqqummersitsisartut ataasiakkaarlutik namminersuutigisarpaat. Tamanna nukippassuarnik atuiffiusarpoq, atuakkiortullu ataasiakkaat nammineq saqqummersitsisartut nukissaqarfigisarpallaarnagu sinerissamut pisiniarfinnut atuarfinnullu sianeqattaarlutik atuakkiaminnik tuniniaanissaminnut.

Kaammattuutaavoq nunatsinni atuakkanik saqqummersitsisartut ataatsimoorussaannik tuniniaasarfeqalernissaq, ilanngulluguttaaq atuakkanik tunisassanik toqqorsiveqartarnerup oqilisaaffigineqarnissaata aqqutissiuunneqarnissaa misissorneqaqqulluni. Isumaqartoqarportaaq taamaasiornikkut Ilinniusiorfik atuarfiillu atuakkanik pisisinnaanerat ajornaallisinneqarsinnaassasoq.

Atuakkanik sinerissamut siammarterisarneq eqqarsaatigalugu misissoqquneqarpoq atuakkat nioqqutigineqartarneri pillugit pisiniarfinnut annernut “kiffartuussinissamik isumaqatigiissusiortoqarsinnaanera” ( kultureqarnermut Naalakkersuisoqarfik peqatigalugu).

Kalaallit Nunaanni atuarusussutsip qaffassarneqarnissaani ukioqatigiinnut tamanut atuagassaqartitsinissaq pisariaqarpoq, taamaattumillu misissuititsisarnissaq pingaaruteqarpoq, taamaasiornikkummi ilaatigut atuartartut sorliit qassinillu ukiullit atuagassaaleqisarnerat ilisimalerniassagatsigu. Tamakkualu saniatigut atuakkanik pissarsisinnaaneq ajornannginnerusariaqarpoq.

Ilanngulluguttaaq kaammattuutigineqarpoq nunarput nammineerluni atuakkanik saqqummertunik ISBN normulersuisalersinnaanera misissorneqassasoq.

1. **Saqqummersitsinissamut tapiissuteqartarneq**

Maannakkumut atuakkat ukiumut saqqummersinneqartartut amerlassusaat, taakkualu nioqqutiginiarneri pisisussaqarnerilu eqqarsaatigalugit, naalakkersuisoqarfiup aningaasanik atuakkanut saqqummersitassanut tapiissuteqartarnera nammaginarsorinarpoq, atuakkat qassit saqqummersinneqartut pisisussaqarsinnaaneri eqqarsaatigalugit. Naluneqanngilaq ullumikkutut itsillugu atuakkamik saqqummersitsiniarlutik tapiiffigitinniarlutik qinnuteqartunut naleqqiullugit aningaasat agguaassassat amerlassusaannut aningaasat naleqqunneq ajortut, taamaattumillu itigartinneqartartut amerliartorsorinarlutik.

Apeqqulli uteqqiaffigineqartoq unaavoq: Atuakkat qanoq amelatigisut nunatsinni saqqummersinneqarsinnaappat, nammaginartunik pisisussaqarlutillu atuartussaqassagunik?

Isumasioqatigiittunit misissoqqinneqartariaqarsorinartut makkuupput: Saqqummersinniakkanik pingaarnersiuisarneq, nutserisarnermut tapiissutit aamma naqiterisitsinermut tapiissutaasartut. Uuttuutit suut uuttuutigalugit pingaarnersiuisarnissaq ingerlanneqartassava?

Apeqqut akissutissarsisariaqartoq tassaavoq atuakkamik saqqummersitsiniarluni qinnuteqartunit kikkut tapiiffigineqarnissaannut kikkut siunnersortaallutillu aalajangeeqataasassappat? Maanna aalajangiisartuupput IKIN-imi atorfillit marlussuit kultureqarnermullu naalakkersuisoq.

Isumasioqatigiinnermi IKIN-imit tikkuarneqarpoq siusinnerusukkut atorneqarsimagaluartoq KA-p siulersuisuisa siunnersortitut atorneqartarsimanerigigaluinut aporfiusimasoq, IKIN isumaa najoqqutaralugu, siunnersortit taakku suliaminnut akissarsilaartariaqarnerat, akissarsiassallu taamaallaat atuakkianut tapiissutissanik aaneqarsinnaasimallutik.

Kaammattuutigineqarpoq GreenLit-imi siunnersortit, atuakkanik saqqummersitsiniarlutik qinnuteqarsimasut pingaarnersiorneqarnissaannut siunersortitut atorneqalersinnaasut. GreenLit suliassaraattaaq atuakkiat pitsaassutsimikkut qaffassarneqarnissaat, taamaattumik tulluartuussaaq atuakkianut saqqummersitassanut tapiisarnermi GreenLit IKIN-imut siunnersortitut aamma inissisimalerpat.

Eqqumiitsuliornermut aningaasaateqarfissap pilersinniarneqarnerani aningaasat atuakkanut atugassat ikilisinneqannginnissaat qulakkeerneqartariaqarpoq, ilutigalugulu atuakkanik saqqummersitsisarneq siammarterisarnerlu pingaarnersiuinermi salliutinneqarnerulerlutik.

1. **Atuakkiortunut ataasiakkaanut tapiissuteqartarneq**

Atuakkiortut ataasiakkaat eqqarsaatigalugit unammilligassat allarluinnarmiipput. Atuakkiortut amerlanerpaat “sulinngiffimminni” (tassa inuussutissarsiumminnik sulereernerup kingorna) atuakkiorneq ingerlanniartarpaat, ikittuinnaappullu qaammatini marlussunni “arbejdslegateqarlutik” allannissaminnut periarfissinneqartartut. Atuakkiorluni allannissamut periarfissaluttarneq atuakkiorniartunut ajornartorsiortitsilertarpoq, atuakkiortut pingaartumik inuusunnerumaat, aatsaat “piffissaqalernerminni” atuakkiornertik ingerlassinnaasarmassuk.

Aaqqissuussineq maannakkutut itsillugu “arbejdslegatit” marluk, qaammatini 12-ini pissarsiarineqarsinnaasut tunniunneqarsinnaapput. Arbejdslegatilli eqqumiitsuliornermut suliaqartunit tamanit qinnutigineqarsinnaammata, arbejdslegatit qaammatini arlalialunnguinnarni pissarsiarineqarsinnaasut, inuppaalussuarnut ukiut tamaasa agguaanneqartarput. Atuakkiortunut allannissamut tapeeriaatsit Danmarkimi nunanilu avannarlernisut ittut nunatsinnissaaq atuutsinneqalernissaat anguniagassatut kaammattuutigineqarpoq.

Isumasioqatigiinnermi aqutsisoq: Juana Petrussen

Imaqarniliortut: Tupaarnaq Rosing Olsen, Sørine Stenholdt, Juaaka Lyberth